Feesseisoen kan donker wees, sê EskomPhakamani Hadebe, uitvoerende hoof van Eskom, het Vrydag ŉ uiteensetting van die stand van sake by Eskom gegee. Foto: Twitter (@Eskom_SA) Tien van Eskom se kragstasies het tans steenkoolvoorraad vir minder as 20 dae en dit kan die moontlikheid vir beurtkrag vir die res van die jaar verhoog. Phakamani Hadebe, uitvoerende hoof van Eskom, het Vrydag ŉ uiteensetting van die stand van sake by Eskom gegee. Volgens Hadebe het vyf van die tien kragstasies tans steenkoolvoorraad vir minder as tien dae. Die stasies wat geraak word, is almal in Mpumalanga en is Arnot, Camden, Duvha, Hendrina, Komati, Kriel, Kendal, Majuba, Matla en Tutuka. Hadebe het verder gesê Eskom het talle uitdagings met die opwekking van elektrisiteit as gevolg van die agteruitgang van steenkoolkragstasies. Van die ander bydraende faktore is ongewenste steenkoolkwaliteit, onlangse stakings, finansiële en kapasiteitsbeperkings wat lei tot minimale opknapping en instandhouding en ŉ gebrek aan beskikbaarheid en opleidingsoordrag van instandhoudingsvaardighede. Hadebe het egter ŉ nuwe nege-punt-plan bekend gemaak om aandag te gee aan Eskom se grootste operasionele uitdagings. Die plan behels onder meer om foute by nuwe aanlegte reg te maak en foute by kragstasies wat tot die algehele sluiting van eenhede gelei het te herstel. Verder wil Eskom foute wat kragopwekking by van sy kragstasies in die wiele ry herstel. Volgens Hadebe moet die regte mense met die regte vaardighede in die regte poste aangestel word. Eskom wil ook vir die reënseisoen voorberei en verseker dat sy steenkoolvoorraad aan die vereistes voldoen. Daar is ook bekend gemaak dat 12 senior bestuurders wat by onreëlmatighede betrek is die kragvoorsiener verlaat het en dat die finalisering van uitstaande dissiplinêre verhore met betrekking tot senior bestuurders versnel word. Volgens Hadebe is daar al 11 strafregtelike sake geopen waarvan nege bestuurders by vyf van die sake betrek word. Teen die einde van September was daar ‘n totaal van 271 fluitjieblasersondersoeke aan die gang waarvan 68 intussen afgehandel is. Remediërende aksie is geneem teen 25 personeellede wat met Eskom sake doen. Hadebe het ook gesê Eskom is besig om lewenstyloudits rakende senior bestuurs te doen. Hy het gesê alle onreëlmatige verskafferkontrakte word ondersoek en dat Eskom al R902 miljoen van McKinsey verhaal het, insluitend ŉ bykomende R99 miljoen met betrekking tot rente. Volgens Hadebe gee Eskom ook tans sy samewerking aan agt regulerende liggame wat belangrike ondersoeke doen in verband met die kragvoorsiener.